Photo: Wikimedia Commons Il-President Russu Vladimir Putin ddikjara li r-Russja ma tridx gwerra fl-Ewropa u insista li t-tħassib li għandu dwar is-sigurtà għandu jittieħed bis-serjetà u jiġi indirizzat. Putin kien qed jitkellem wara laqgħa ta' erbgħa sigħat f'Moska mal-Kanċillier Ġermaniż Olaf Scholz. Il-President Russu tenna li pajjiżu jrid garanzija mill-pajjiżi tal-punent li l-Ukrajna ma tissieħibx fl-Alleanza tat-Tramuntana, in-NATO. Aktar qabel, il-militar Russu qal li wħud mis-suldati li kienu fuq il-fruntiera mal-Ukrajna qed jirritornaw fil-bażi tagħhom wara li lestew it-taħriġ. Analisti qed jgħidu li dan jista' jkun sinjal ta' tama li se tonqos it-tensjoni bejn ir-Russja u l-Ukrajna, iżda l-eżerċizzji militari għadhom għaddejjin. In-NATO qalet li għadha mhux tara tnaqqis fil-preżenza tas-suldati, iżda s-sinjali mir-Russja qed jagħtu ftit ottimiżmu. Il-Ministeru tal-Affarijiet Barranin Ukren stqarr li t-tensjoni tonqos meta jiġu rtirati s-suldati Russi kollha minn mal-fruntiera. L-Ukrajna qed titlob laqgħa mar-Russja fi żmien 48 siegħa KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook